Foto: Filmlardagi roli uchun sochini kalga oldirgan aktrisalar

Ba’zida yulduzlar karyerasida muvaffaqiyat kuzatilishi va arsenalida qiziqarli rollar bo‘lishi uchun tashqi ko‘rinishiga jiddiy o‘zgartirish kiritishiga to‘g‘ri keladi. Lekin ayollarning hammasi ham rol uchun sochlaridan voz kechishga rozi bo‘lavermaydi. Quyidagi aktrisalar esa bundan mustasno.
Keyt Blanshett “Jannat” (2002)

Avstraliyalik aktrisa 2002-yilda suratga olingan filmda rol ijro qilish uchun kal bo‘lishiga to‘g‘ri kelgan. Voqealar rivoji Italiyaning Turin shahrida yuz beradi. Keyt unda turmush o‘rtog‘i va o‘quvchilarining o‘limi uchun narkotiklar bilan savdo qiluvchi kishilardan o‘ch olmoqchi bo‘lgan ingliz tili o‘qituvchisi rolini ijro qilgan. Urinishlaridan biri qamoqqa tushish bilan yakunlangan qahramon aynan shu yerda Filippe ismli politsiya zobiti bilan tanishadi. Zobit ayolga qamoqdan qochishga yordam beradi.
Demi Mur “Askar Jeyn” (1997-yil)

Demi Ridli Skottning “Askar Jeyn” kartinasi uchun uzun sochlaridan voz kechganida bu eng muvaffaqiyatli filmlardan biri bo‘lishiga umid qilgan. Film kutilganidek chiqmagan bo‘lsa ham Demining ijrosi esda qolarli qahramonlardan biri bo‘lgan. Aktrisa filmda gender va ijtimoiy stereotiplarga qarshi kurashgan Jordan O’Nil ismli qahramonni gavdalantirgan. Ssenariyga ko‘ra Jordan dengiz askarlarining safiga qo‘shilishga tayyor ekanligini isbotlash maqsadida sochlarini qirib tashlaydi.
Sharliz Teron, “Telba Maks: g‘azab yo‘li” (2015)

Sharliz Teron Jorj Millerning “Telba Maks: g‘azab yo‘li” filmida suratga tushish uchun tillarang kokillaridan voz kechishiga to‘g‘ri kelgan. Sujetga ko‘ra u gavdalantirgan Furioza ismli qahramon besh nafar ayolni qutqaradi. Jurnalistlarga bergan intervyusida Sharliz bu qaroridan hech ham afsuslanmasligini, bu amaliyot salbiy emotsiyalardan qutulishga yordam berishini ta’kidlagan. Filmning nafaqat muxlislar, balki kinotanqidchilar e’tirofiga sazovor bo‘lgani esa Teron qilgan qaror to‘g‘ri bo‘lganini isbotlaydi.
Sena Latan, “Soch tolasidagi baxt” (2018)

“Sevgi va basketbol” hamda “Bleyd” singari filmlaridagi roli bilan yaxshi tanish bo‘lgan Sena Latan 2018-yilda “Soch tolasidagi baxt” nomli filmda suratga tushgan. Ssenariyga ko‘ra tashqi ko‘rinishini hamma narsadan ustun qo‘yadigan ayolning hayoti sochlarini kalga oldirishga qaror qilganidan keyin butkul o‘zgaradi.
Tilda Suinton, “Doktor Strenj” (2016)

Britaniyalik aktrisa Tilda Suinton esa Marvel tomonidan suratga olingan “Doktor Strenj” filmida rol ijro qilish uchun sochlaridan ayrilishga rozi bo‘lgan. Qizig‘i shundaki, film ekran yuzini ko‘rmagunicha aktrisaning obrazi sir saqlangan. Obrazning ishonarli chiqishi uchun kal bo‘lish taklifi prodyuser va rejissor qolib, aktrisaning o‘zidan chiqqan.
Karen Gillan, “Galaktika qo‘riqchilari” (2014)

Gillan esa 2014-yilda suratga olingan “Galaktika qo‘riqchilari”da rol ijro qilish uchun ushbu qarorga kelgan. Aktrisaning yangi obrazi kutilmagan bo‘lgan. San-Diyegodagi konferensiya vaqtida boshidagi parikni yechganida atrofdagilar lol qolgan. Ma’lum bo‘lishicha, hali kastingda ishtirok etishidan avvalroq mazkur qahramonni gavdalantirish uchun aktrisa kal bo‘lishi kerakligi haqida ogohlantirilgan. Karen bunday talabdan cho‘chimagan, aksincha buni qiziqarli tajriba deb qabul qilgan.
Persis Xambata “Samoviy yo‘l (1979)

Hind aktrisasi Persis mazkur filmda ishtirok etish uchun tashqi ko‘rinishi bilan bog‘liq muhim qaror qabul qilishiga to‘g‘ri kelgan. Ayollarning nafaqat hayotda, balki ekranda ham kal ko‘rinishi odatiy bo‘lmagan bir paytda muxlislar aktrisaning mazkur obrazini ko‘rish uchun kinoteatrlarga tashrif buyurgan. “Samoviy yo‘l”, “Hindiston go‘zali” ijrosidagi eng muvaffaqiyatli filmlardan biri bo‘lganiga qaramay, keyinchalik uning arsenalida boshqa pichoqqa ilinadigan film bo‘lmagan.